HIT a lieky
Dobrý deň,  prosím Vás,  môžem  užívať Erdomed a abtibiotika SUPRAX, pri HIT?Aké  lieky by ste doporučili na kašeľ pri zápale  priedušiek. 
Ďakujem za odpoveď.
Dobrý deň,
ďakujeme za Vašu otázku.
Histamínová intolerancia (HIT) je charakterizovaná nedostatočným odbúravaním histamínu v tele, čo spôsobuje jeho zvýšenú koncentráciu v organizme. Histamín je v tele rozkladaný pomocou enzýmu diaminooxidázy (DAO). Pri jeho deficite, resp. zníženej aktivite, dochádza k zníženému rozkladu histamínu, a tým k jeho hromadeniu. To má za následok vznik rôznych komplikácií.
Pri lieku Suprax alebo Erdomed neboli pozorované ťažkosti súvisiace s histamínovou intoleranciou. Je však dôležité vedieť, že pri mnohých liekoch nie je známy ich vzťah k histamínu, a preto si ich musí každý odsledovať sám. Podstatná je individuálna odpoveď pacienta, čo znamená, že aj potencionálne rizikové lieky pri HIT u vás nemusia vyvolávať žiadne komplikácie.
Pri nastavenej terapii s liekmi Suprax a Erdomed odporúčam už len doplnkovú liečbu a to zvýšením vitamínov C a D. Vhodná je taktiež inhalácia. Ide o aktívne vdychovanie plynov, pár alebo hmlovín s liečebným a preventívnym účinkom. Používa sa pri liečbe mnohých respiračných ochorení ako je astma, bronchitída, zápaly priedušiek a pľúc. Bližšie informácie o inhalácii Vám prikladám v
tomto odkaze.
Prajem skorú úľavu od ťažkostí.
S pozdravom
Mgr. Emma Halás Haluščíková